Ferricus, permissione divina Autissiodorensis diecesis episcopus, omnibus presentes litteras inspecturis, salutem in Domino. Notum facimus quod cum inter cantorem, ex una parte, et thesaurarium et capitulum de Conada, ex alia, suborta esset materia questionis coram nobis, sub diversis petitionibus et articulis, ex una parte contra aliam, in scriptis traditis et plene declaratis..... et licet dictis partibus a jure nostro ordinario, tanquam nobis subditus potuissemus de dictis questionis ordinasse, attamen ex abundante cautela non solum semel sed plures voluerunt et expresse consenserunt dite partes, videlicet predicti cantor pro se et thesaurarius, tam suo quam procuratorio nomine dicti capituli, ut nos de dictis questionibus, prout nobis expediens videretur, decideremus omnimode, nostre voluntati ac ditioni se totaliter submittendo. Hinc est quod nos, visis ac diligenter inspectis ac consideratis antiquis statutis ecclesie nostre predicte, litteris antiquis et rationibus ab utraque parte nobis traditis, necnon facta, legitima informatione et inquesta super aliquibus de dictis articulis in facto consistentibus per nostram ordinationem summam et definitivam pronunciamus in hunc modum. In primis salubriter ordinata, per colende memorie dominum Guidonem quondam Autissiodorensem diecesanum episcopum, tanquam bona, sancta et justa laudamus, approbamus et ex autoritate nostra ordinaria per presentes paginas confirmamus, et si opus fuerit innovamus. Item, dicimus et pronunciamus quod cantor nostre dicte ecclesie est curatus ejusdem, et ad eum pertinent jura parochialia, videlicet funeralia et alia a parochianis quovis modo solvi consueta, exceptis canonicorum defunctorum funeralibus, quia pro ipsorum canonicorum sepultura proprius chorus censetur habere, absque eo quod dictus cantor curatus pro sepultura dictorum canonicorum percipere aliquid valeat. Item, dicimus et pronunciamus quod ad dictum cantorem spectat omnis cera oblata in ecclesia predicta, et in capella Nostre Domine de Galles, quacumque hora oblata fuerit; de aliis vero oblationibus usque ad primam erunt cantori. Sed ab hora prima deinceps recipiet capitulum vel hebdomadarius, prout hactenus recipi reperimus observatum. Item, dicimus et pronunciamus quod dictus cantor, post nos, est superior persona in dicta ecclesia nostra et quod ad mandatum cantoris seu ipsius vices gerentis tenebuntur canonici et clerici nostre antedicte ecclesie legere et cantare, et alia facere prout in ipsis statutis continetur. Item, super eo quod cantor petebat a dicto capitulo, anno quolibet, triginta libras cere, juxta tenorem predictorum statutorum, predicto capitulo allegante ad hoc quod antiquitus sic de usu et consuetudine antiquissimis in dicta ecclesia, fuerit observatum quod pro triginta libris cere percipiat cantor, totam ceram que obvenit in dicta ecclesia et in dicta nostra capella, nec-non decem libras cere super curam de Nusiaco; et quia de veritate hujus rei adhuc nequivimus plene informari, idcirco decisionem et determinationem dicti dubii per presentes in futurum reservamus. Item, de triginta libris traditis capitulo pro annuali militis sepulti in dicta ecclesia ad illos pertinentes qui missas celebrent dicimus spectare, ipsi vero cantori de jure nihil debere spectare. Item, dicimus et pronunciamus dicto cantori debere solvi distributiones quotidianas, secundum portionem sibi contingentem, pro tempore et horis nocturnis et diurnis in quibus presens interfuerit, et juxta normam statutorum lucratus fuerit. Item, consimiliter obtemperando privilegiis universitatis Aurelianensis, percipiet dictus cantor integraliter grossos fructus consuetos, distributionibus quotidianis duntaxat exceptis. Item, dicimus et pronunciamus quod dictus cantor est verus curatus dicte ecclesie, nec possint dicti canonici admittere aliquem ad benedictionem nuptialem, neque administrare sacramenta ecclesiastica neque alia jura parochialia nisi de licentia dicti cantoris. Item, de duabus missis, videlicet unam post primam et aliam postea majorem, per canonicos quotidie dicendas, prout dictus cantor asserit, quia in dictis statutis nihil de hoc expresse cavetur, plenius ordinare in futurum reservamus. Item, de certis terris et possessionibus, anno predicto, per dictos canonicos venditis in parochiis de Suriaco et de Sancto-Quintino et Donziaco existentibus, prout dicti canonici nobis asseruerunt pecuniam exinde habitam in deposito remanere, donec in utilitatem dicte ecclesie conserva extiterit, nostro arbitrio convertenda. Item, de super petitis per canonicos contra cantorem predictum sic dicimus ordinandum: Primo quod littere quittationum et certarum conventionum initarum inter dictos cantorem et capitulum, sub sigillo curie nostre confectarum, eo quod per dictum cantorem de falso arguitur, nec contra ipsas litteras sufficientes rationes allegantur propter quas valeant impugnari, dictas litteras declaramus fore validas, easque suum debere sortiri effectum juxta ipsarum continentiam et tenorem. Item, super eo quod dicti canonici petunt per nos decerni tanquam suam propriam domum in qua habitat officialis noster, de presenti, nomine dicti cantoris predictis cantoris et canonicis assignamus peremptorie comparituris coram nobis, in castro nostro Ville-Catuli, ad decimum diem post proximum Adventum; ad dictum castrum videlicet dicto cantori ad opportandum omnes litteras et munimenta quibus se juvare voluerit pro dicta domo retinenda et dictis thesaurario et capitulo, ad dicendum et proponendum quicquid in contrarium dicere et proponere voluerint. Item, super petitione dicti capituli tangente offertoria post Primam, de hoc per premissa satis est per nos decisum. Item, de decem libris et quindecim solidis predicto cantori annuatim a dictis canonicis petitis nobis plene constitit per litteras authenticas dictum cantorem modernum efficaciter ad illam summam solvendam annuatim dicti canonicis obligasse. Idcirco pronunciamus dictum cantorem ad dictas decem libras et quindecim solidos annuatim dicto capitulo solvendas, juxta formam et tenorem dicte obligationis. Item, si que inter dictas partes remaneante indecisa, vel in presenti nostra pronunciatione et determinatione dubia, vel absconsa, determinationem et declarationem, decisionem et interpretationem ipsorum nobis per nostram sententiam definitivam in futurum reservamus. Ad quorum testimonium premissorum sigillum nostrum et signum notarii nostri infrascripti presentibus duximus apponendum, anno Domini millesimo trecentesimo octuagesimo quinto, die jovis proxima post festum Omnium Sanctorum.